**Årsmelding 2011 for Det Norske Shakespeareselskap**

Styret har i perioden bestått av Ola B. Johannessen, leder, Bernhard Ramstad, nestleder og styre¬medlemmene Ingvild Broch, Gry Hege Espenes, Tore Jan Narvestad, Merete Nordahl og Marianne Schibbye Bergesen. Varamedlemmer har vært Nils Golberg Mulvik, Morten Røhrt, Anne Cath. Sommerfeldt og Birgitte Strid. Det har vært avholdt 7 styremøter.

Den eneste norske Shakespeareoppsetning vi har registret siden forrige årsmøte var Hålogaland Teaters Hamlet i Tromsø. Den fikk en noe blandet mottakelse i pressen.

Vi hadde imidlertid stor glede av vårt eget arrangement 3. juni med Michael Penningtons Sweet William på Det Norske Teatrets fullsatte Scene 3. Dagen etter ble samarbeidet med Teatr Szekspirowski i Gdansk avsluttet med et vellykket sonetteseminar under ledelse av Tove Ilsaas. Samarbeidet har vært basert på Shakespeare-tekster i undervisningen, og i seminaret deltok både polske og norske Shakespeare-entusiaster fra teater og skole. I juni gjestet også The Globe på Akershus slott med sin meget underholdende Hamlet. Sjefen for The Globe, Dominic Drumgoole, som også hadde regissert forestillingen, beklaget sterkt at han ikke hadde anledning til å være tilstede på den meget vellykkede mottakelsen vi arrangerte i slottets besøkssenter 18. juni.

Den årlige studieturen til Stratford gikk av stabelen 3.–10. juli med Gry Hege Espenes og Merete Nordahl som organisatorer, og var som vanlig fulltegnet. I anledning Royal Shakespeare Companys 50-årsjubileum gjenåpnet den nyrestaurerte Hovedscenen med The Merchant of Venice, denne gang plassert i Las Vegas i Elvis Presley-tid, hvor Shylock (Patrick Stewart) var eier av et spillekasino, og frierne med kistene var et game-show på TV. Konseptet var unnfanget av Stewart i samarbeid med regissøren Rupert Goold. På samme scene så vi også en fin nytolkning av Macbeth. Den perfekt restaurerte biscenen The Swan viste City Madam, en komedie av Philip Massinger, og etter manges mening studieturens høydepunkt: Cardenio – Shakespeare’s ”lost play” re-imagined. RSCs chief associate director Gregory Doran hadde tatt for seg kilden til det ”tapte” skuespillet, nemlig Cervantes’ Don Quijote. På bakgrunn av tekstfragmenter fra Shakespeare og Fletchers skuespill The History of Cardenio (1612) samt Double Falsehood or The Distrest Lovers av Lewis Theobald (1727) som igjen høyst sannsynlig var basert på Shakespeare/

Fletchers tekst, hadde han skapt et fyrverkeri av en shakespearsk forestilling som passet særdeles godt til en femtiårsfeiring! Og diskusjonen var som alltid frisk både under og etter forelesninger og møter med fagfolk på The Shakespeare Birthplace Trust. Som frynsegode fikk deltakerne også med seg den engelske første¬oppførelsen av det skuespillet HenrikIbsen betraktet som sitt hovedverk, nemlig Emperor and Galilean på Londons The Royal National Theatre. En meget innholdsrik studietur!

Høstens første medlemsmøte ble avholdt i NRK Radioteatrets skuespillerfoaje 29. september. Nils Nordberg kåserte over forbrytelser hos Shakespeare under tittelen Murder most foul! Den avsluttende quiz-runden avslørte hvor ufattelig mange kriminalromaner som har Shakespeare¬sitater i tittelen. Det godt besøkte medlemsmøtet inneholdt også en diskusjon om selskapets størrelse og virksomhet.

Høstens symposium ble avholdt i foajeen til Det Norske Teatrets Scene 2 den 28. november. Tema var The Scottish Play (Macbeth), og Gry Hege Espenes, Merete Nordahl og Bernhard Ramstad, assistert av Birgitte Strid, sørget for at samtlige deltakere hadde høytlesningsoppgaver gjennom den vellykkede kvelden som tok for seg ulike norske gjendiktninger av Shakespeares blodigste drama. Teatrets nye restaurant ”Løve” serverte god mat og drikke.

6. januar var det tid for omvisning, kåseri og Verdis operaversjon av Macbeth i Den norske Opera & Balletts imponerende nybygg. Pensjonert operasanger Torild Eriksen ledet medlemmene gjennom husets mange spennende avdelinger, og Casting director Anne Gjevang kåserte om de mange forskjellige operaverk som bygger på Shakespeares skuespill. Forestillingen i Stein Winges regi fra Den norske Operas tid i Folke¬teaterbygningen hadde etter manges mening holdt seg godt, og den hadde en flott Lady Macbeth i Itziar Galdos skikkelse i sitt sentrum.

Vårens filmkveld gikk av stabelen 12. mars i Fritt Ords fine lokaler. Og igjen var det den blodige fortellingen om ekteparet Macbeth som var tema. Bernhard Ramstad stod for utvalg og visning av film og videoklipp fra diverse produksjoner, og medlemmene fikk gleden av å se store tolkere som Orson Welles, Ian McKellen og Patrick Stewart i noen av de samme scenene. Judi Dench var en av de mange blodige husfruene. For de av medlemmene som så siste Stratfordversjon av skuespillet var de forskjellige tolkningene av heksene spesielt interessant. På RSCs hovedscene var det små barn som utfordret Jonathan Slingers Macbeth, mens Patrick Stewart ble provosert av kvinnelige operasjons¬sykepleieres brutale, men relativt sett vellykkede ”gjen-opplivelses¬forsøk” på de plastpakkede døde kongene. Roman Polanskis spansk-dubbede filmversjon hadde kanskje den sterkeste varianten. Macbeth ble dratt med på en tettpakket heksesabbat og drakk lydig av det brygget som splitter nakne hekser i alle aldre og fasonger tilbød ham.

I sannhet en original avslutning på et frodig Shakespeare-år.

Ola B. Johannessen, leder

Det norske Shakespeareselskap

Postboks 2852 Solli, 0201 Oslo